युवा नेता पर सामने आई मुखिया के मन की बात, अचानक क्यों नाराज हो गए प्रभारी
Rajasthan Bureaucracy Politics Unheard Stories  बड़ा पद, पावर और पैसा एक साथ हो तो बहुत सावधानी बरतनी होती है अन्यथा इनके बाय—प्रोडक्ट के तौर पर खतरनाक रिजल्ट भी सामने आते हैं। बड़े पद पर बैठे एक अफसर पावर और पद के साथ आने वाली बुराइयों का शिकार होकर हनीट्रैप का शिकार हो गए
बड़ा पद, पावर और पैसा एक साथ हो तो बहुत सावधानी बरतनी होती है अन्यथा इनके 'बाय-प्रोडक्ट' के तौर पर खतरनाक रिजल्ट भी सामने आते हैं। बड़े पद पर बैठे एक अफसर पावर और पद के साथ आने वाली बुराइयों के चलते हनीट्रैप का शिकार हो गए।
हनीट्रैप था तो स्वैच्छिक, लेकिन इसकी बात टॉप लेवल तक पहुंच गई। ऐसी बातें जब सत्ता के गलियारों तक पहुंच जाए तो रिएक्शन होता ही है।
अफसर को मलाईदार पोस्टिंग से हाथ धोना पड़ा। सरकारों में इतना कौन बर्दाश्त करेगा? बताया जाता है कि अफसर अब भी हनीट्रैप से उबरे नहीं हैं। आगे और भी परिणाम भुगतते दिखें तो अचंभा नहीं होना चाहिए। यह अलग बात है कि अफसर सत्ता खेमे के चहेते हैं।
अचानक क्यों नाराज हुए हो गए प्रभारी
सत्ताधारी पार्टी में हिलौरे मारते आंतरिक लोकतंत्र के बिटवीन द लाइन बहुत कुछ चल रहा है। दो बड़े नेताओं की तनातनी के बीच प्रभारी का रोल बढ़ जाता है, लेकिन यहां का मामला ही अलग है। प्रभारी बोलने के मामले में हमेशा फ्रंट फुट पर आकर ही खेलना पसंद करते हैं।
प्रभारी और संगठन मुखिया जब साथ-साथ हों तो दोनों गुण साथ मिल जाते हैं। दोनों नेता एक दूसरे को संभलकर बोलने की सीख भी देते हैं, लेकिन माइक सामने आने पर दिल खोलकर ही बोलते हैं।
हाल ही प्रभारी और संगठन मुखिया साथ साथ थे। मीडिया से बातचीत में संगठन मुखिया लंबा खींच गए, जब तक प्रभारी की बारी आई तब तक बहुत देर हो गई और प्रभारीजी के सब्र का पैमाना छलक गया। प्रभारी मन ही मन इतने नाराज हुए कि बिना बोले ही उठकर चल दिए। अब सब्र की परीक्षा लेंगे तो यही होगा।
प्रधानों की पंचायती हाईजैक?
सत्ताधारी पार्टी के पंचायतीराज से जुड़े संगठन ने लंबे समय बाद पार्टी मुख्यालय में बैठक रखी। प्रदेश भर से पंचायत समिति प्रधानों को बैठक में बुलाया गया। अच्छी संख्या में प्रधान जुटे तो प्रदेश प्रभारी और संगठन के मुखिया भी आए।
चुनावी साल में वोटों पर प्रभाव रखने वालों के बीच कौन नहीं आना चाहता। प्रधानों ने अपनी पीड़ा और मांगें भी रखीं। मांगों को पूरा करने का आश्वासन भी मिला। बोनस के तौर पर अच्छे जनाधार वाले प्रधानों को टिकट देने का आश्वासन भी मिल गया।
इस पूरे सियासी शो में सब खुश थे लेकिन प्रधानों के प्रधान के मन में टीस थी। अब काम कोई करे और श्रेय कोई ले जाए तो दुख स्वाभाविक है।
दरअसल, प्रधानों को राजधानी में जुटाने में पूरी मेहनत शेखावाटी के एक युवा प्रधान ने की, लेकिन प्रोग्राम की सियासी हाईजैकिंग एक प्रोफेसरनुमा नेताजी ने कर ली। युवा प्रधान को बाद में अहसास हुआ कि उनके साथ आंतरिक लोकतंत्र का प्रयोग हो गया।
युवा नेता पर सामने आई मुखिया के मन की बात
प्रदेश के मुखिया और युवा नेता के बीच जारी आंतरिक सियासी घमासान किसी से छिपा नहीं है। दोनों के बीच सियासी रिश्ते कैसे हैं, इसका अंदाजा हर किसी को है। चुनावी साल में मुखिया से लेकर प्रभारी तक मिलजुल कर एकजुटता से मैदान में उतरने की बातें कर रहे हैं।
इस बीच किसी सियासी जानकार ने प्रदेश के मुखिया के मन के सियासी बैरोमीटर की थाह लेने का प्रयास किया। युवा नेता को कभी मुखिया के पद पर पहुंचने की चर्चा छेड़कर सियासी जानकार ने मन की थाह लेने का प्रयास किया। सामने से जो जवाब आया वह हैरान कर देने वाला था। मुखिया ने जीते जी यह नहीं होने देने का संकल्प दोहराया बताते हैं।
सियासी कद और माइक ट्रांसफर
विपक्षी पार्टी में इन दिनों रोज नए समीकरण बन और बिगड़ रहे हैं। सियासी स्टेज शो में विपक्ष के नेताजी इन दिनों कई मोर्चों पर भारी पड़ते दिख रहे हैं। खैर, अनुभव और संसदीय ज्ञान का कोई तोड़ हो भी नहीं सकता। इस सियासी शो में संगठन मुखिया उभर नहीं पा रहे। पिछले दिनों कई रोचक घटनाएं भी हुईं।
जब भी पार्टी का कोई बड़ा प्रोग्राम हुआ, विपक्ष के नेताजी ने पुराने संगठन मुखिया को माइक संभालवा दिया। सभाओं में कई बार यह हुआ, चाहे पार्टी के चाणक्य की सभा हो या जयपुर में विरोध-प्रदर्शन, पूर्वी राजस्थान से संबंध रखने वाले पुराने संगठन मुखिया माइक माइक पर संचालन करते दिखे। पुराने संगठन मुखिया पावर बैलेंस के बीच अपनी जगह बनाना जानते हैं।
नेताजी के प्रेरणा स्रोत गंगा गए गंगा दास, जमना गए जमना दास
माहौल के मुताबिक भाषण गढ़कर लोगों को प्रभावित करने की कला भी हर किसी नेता में नहीं होती। विपक्षी पार्टी के नेताजी माहौल और मंच देखकर महफिल लूटने का रियाज करते रहते हैं। नेताजी यूथ विंग के प्रोगाम में गए तो गोडवाड़ क्षेत्र से आने वाले पुराने मुखिया की प्रेरणा से आगे बढ़ने की बात कही।
कुछ दिन बाद बाबोसा के नाम से विख्यात देश के पूर्व उपराष्ट्रपति की पुण्यतिथि का कार्यकम था तो नेताजी ने आगे बढ़ने की प्रेरणा उनसे मिलने का जिक्र किया। इससे पहले एक कार्यक्रम में प्रेरणा के पीछे तीसरे ही नेता का नाम लिया। बाल की खाल निकालने में माहिर एक नेताजी ने अलग अलग प्रेरणा के स्रोतों को टटोलते हुए पूछ लिया- हर मंच पर प्रेरणा स्रोत बदल कैसे जाते हैं,अब तो प्रेरणा पुंज ही बना लीजिए। गंगा गए गंगा दास, जमना गए जमना दास कहावत ऐसे मौकों के लिए ही तो बनी है।
अफसरों को पानी पिलाने वालों का संकट? 
सत्ता के सबसे बड़े दफ्तर सचिवालय में आखिरी पंक्ति वाले कर्मचारियों का लंबे अरसे बाद प्रमोशन हुआ। उनके हाथ भी अब कलम होगी, मतलब ग्रेड फॉर्थ से अब क्लर्क की जिम्मेदारी मिल गई है। सचिवालय के सेवादारों के तेजतर्रार नेता का प्रमोशन हुआ।
तेजतर्रार नेता ने सबसे बड़े अफसरों के सामने अपने और सा​​थियों के प्रमोशन के साइड इफेक्ट बताते हुए कह दिया- हमें तो ज्यादा फर्क नहीं पड़ेगा लेकिन अफसरों को अब कोई पानी पिलाने वाला नहीं बचेगा। इशारा पदों की संख्या बढ़ाने की तरफ था। फिलहाल प्रमोशन के बाद अब नेताजी ग्रेड फॉर्थ से लेकर क्लर्क यूनियन तक की लीडरशिप की तैयारी कर रहे हैं, प्रदेश के मुखिया को भी वे लीडरशिप स्किल दिखा चुके हैं।
इलेस्ट्रेशन : संजय डिमरी
एंकर: राहुल बंसल
सुनी-सुनाई में पिछले सप्ताह भी थे कई किस्से, पढ़ने के लिए यहां क्लिक करें
महिला संग नेताजी के फोटो वायरल, कहा- I LOVE YOU:मंत्री के पास विस्फोटक सबूत, सियासी जादूगरी के फेर में महिला नेता